
	ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ


Βρυξέλλες, 10.4.2008
COM(2008) 8 τελικό
Πρόταση
ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
για την τροποποίηση του κανονισμού (ΕΚ) αριθ. 866/2004 για το καθεστώς βάσει του άρθρου 2 του πρωτοκόλλου αριθ. 10 της πράξης προσχώρησης σχετικά με τους κανόνες που ισχύουν για τη διέλευση των εμπορευμάτων, των υπηρεσιών και των προσώπων από την Πράσινη Γραμμή στην Κύπρο
(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό αριθ. 866/2004 το Συμβούλιο θέσπισε ένα καθεστώς βάσει του άρθρου 2 του πρωτοκόλλου αριθ. 10 της πράξης προσχώρησης του 2003, το οποίο προβλέπει ειδικούς κανόνες για τη διέλευση των εμπορευμάτων, των υπηρεσιών και των προσώπων από τη γραμμή που διαχωρίζει τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο και εκείνες τις περιοχές στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο.

Από την πείρα που αποκτήθηκε αφότου τέθηκε σε ισχύ ο κανονισμός που περιλαμβάνει την προηγούμενη ουσιαστική τροποποίηση (κανονισμός αριθ. 293/2005 του Συμβουλίου), προκύπτει ότι πρέπει να ενισχυθούν το εμπόριο και η οικονομική αλληλεπίδραση στο νησί. Προς τον σκοπό αυτό, πρέπει να καταργηθούν γενικώς οι δασμοί κατά την εισαγωγή γεωργικών προϊόντων τα οποία προέρχονται από τις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο. Μέχρι τώρα, έχουν αρθεί μόνον οι δασμοί επί των εσπεριδοειδών δυνάμει του κανονισμού αριθ. 1624/2005 της Επιτροπής. Στο μέλλον, είναι δυνατόν να αποφευχθεί μια τέτοια δύσκαμπτη διαδικασία. Προς τον σκοπό αυτό, προτείνεται η ενίσχυση της ρήτρας διασφάλισης που περιλαμβάνει ο κανονισμός.

Υπάρχει επίσης η ανάγκη να ρυθμιστεί κατά τρόπο διαφανή η προσωρινή (για περίοδο έως έξι μηνών) εισαγωγή αγαθών από τις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο προς τις περιοχές στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο. Πρώτον, η ρύθμιση αυτή αποσκοπεί στην ενθάρρυνση της παροχής υπηρεσιών στην άλλη πλευρά της διαχωριστικής γραμμής από επιχειρήσεις οι οποίες είναι εγκατεστημένες στις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο, παρέχοντάς τους τη δυνατότητα να μεταφέρουν εκεί τον εξοπλισμό τους. Δεύτερον, αναμένεται να διευκολύνει τη συμμετοχή των εν λόγω επιχειρήσεων σε εμπορικές εκθέσεις ή παρόμοιες εκδηλώσεις στις περιοχές στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο. Τρίτον, πρέπει να επιτρέπεται η διέλευση της γραμμής για τα εμπορεύματα που προορίζονται για επισκευή στις περιοχές στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο. Χρειάζεται να παρέχονται εύλογες αποδείξεις ότι τα εν λόγω εμπορεύματα εισάγονται σε προσωρινή βάση. Οι προτεινόμενες τροποποιήσεις προϋποθέτουν ότι οι λεπτομέρειες της προσωρινής εισαγωγής μπορούν να ρυθμιστούν μέσω κανόνων εφαρμογής. Στην πράξη, αυτό μπορεί να επιτευχθεί μέσω αναθεώρησης του κανονισμού αριθ. 1480/2004 της Επιτροπής λίγο μετά την έκδοση του παρόντος προτεινόμενου τροποποιητικού κανονισμού.

Τέλος, η συνολική αξία των αγαθών που περιέχονται στις προσωπικές αποσκευές των προσώπων που διασχίζουν τη διαχωριστική γραμμή πρέπει να αυξηθεί ουσιαστικά, από 135 ευρώ σε 260 ευρώ, με σκοπό να ενθαρρυνθεί η οικονομική ανάπτυξη στις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 866/2004 για το καθεστώς βάσει του άρθρου 2 του πρωτοκόλλου αριθ. 10 της πράξης προσχώρησης σχετικά με τους κανόνες που ισχύουν για τη διέλευση των εμπορευμάτων, των υπηρεσιών και των προσώπων από την Πράσινη Γραμμή στην Κύπρο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

το πρωτόκολλο αριθ. 10 για την Κύπρο της πράξης προσχώρησης του 2003
, και ιδίως το άρθρο 2,

το πρωτόκολλο αριθ. 3 σχετικά με τις Περιοχές των Κυρίαρχων Βάσεων του Ηνωμένου Βασιλείου της Μεγάλης Βρετανίας και Βορείου Ιρλανδίας στην Κύπρο
 της εν λόγω πράξης προσχώρησης, και ιδίως το άρθρο 6, 

την πρόταση της Επιτροπής,

Εκτιμώντας τα ακόλουθα:

(1) Ο κανονισμός (ΕΚ) αριθ. 866/2004 του Συμβουλίου, της 29ης Απριλίου 2004, για το καθεστώς βάσει του άρθρου 2 του πρωτοκόλλου αριθ. 10 της πράξης προσχώρησης
 θεσπίζει ειδικούς κανόνες για τη διέλευση των εμπορευμάτων, των υπηρεσιών και των προσώπων από τη γραμμή μεταξύ των περιοχών της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο και των περιοχών της Κυπριακής Δημοκρατίας στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο.
(2) Aπό την πείρα που αποκτήθηκε αφότου τέθηκε σε ισχύ ο κανονισμός που περιλαμβάνει την προηγούμενη τροποποίηση προκύπτει ότι πρέπει να ενισχυθούν το εμπόριο και η οικονομική αλληλεπίδραση στο νησί.

(3) Προς τον σκοπό αυτό, πρέπει να καταργηθούν γενικώς οι δασμοί επί των γεωργικών προϊόντων τα οποία προέρχονται από τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο. Για να επιτευχθεί αυτό, χρειάζεται να ενισχυθεί η ρήτρα διασφάλισης που περιλαμβάνει ο κανονισμός (EΚ) αριθ. 866/2004.
(4) Η προσωρινή εισαγωγή αγαθών από τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο προς τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο πρέπει να ρυθμίζεται, ώστε να ενθαρρύνεται η παροχή υπηρεσιών στην άλλη πλευρά της διαχωριστικής γραμμής από επιχειρήσεις οι οποίες είναι εγκατεστημένες στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο και να διευκολύνεται η συμμετοχή των εν λόγω επιχειρήσεων σε εμπορικές εκθέσεις ή παρόμοιες εκδηλώσεις στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο. Εξάλλου, πρέπει να επιτρέπεται η διέλευση της γραμμής για τα εμπορεύματα που προορίζονται για επισκευή στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο.

(5) Χρειάζεται να παρέχονται εύλογες αποδείξεις ότι τα εν λόγω εμπορεύματα εισάγονται επί προσωρινής βάσεως. Οι τελωνειακές αρχές της Κυπριακής Δημοκρατίας ή οι αρχές των Περιοχών των Κυρίαρχων Βάσεων μπορούν να ζητήσουν εγγύηση για την κάλυψη ενδεχόμενων τελωνειακών ή φορολογικών οφειλών σε περίπτωση που ορισμένα προσωρινώς εισηγμένα εμπορεύματα δεν επιστραφούν στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.

(6) Για τα άτομα που διασχίζουν τη γραμμή από τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο προς τις περιοχές της Κυπριακής Δημοκρατίας στις οποίες η εν λόγω κυβέρνηση ασκεί αποτελεσματικό έλεγχο διευκρινίζεται ότι τα προσωπικά τους είδη θεωρείται ότι έχουν δηλωθεί για προσωρινή εισαγωγή. Το ίδιο ισχύει για τα μέσα μεταφοράς.

(7) Η συνολική αξία των αγαθών που περιέχονται στις προσωπικές αποσκευές των προσώπων που διασχίζουν τη διαχωριστική γραμμή από τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο προς τις περιοχές της Κυπριακής Δημοκρατίας στις οποίες η εν λόγω κυβέρνηση ασκεί αποτελεσματικό έλεγχο πρέπει να αυξηθεί ουσιαστικά, με σκοπό να ενθαρρυνθεί η οικονομική ανάπτυξη στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.

(8) Επομένως, ο κανονισμός (ΕΚ) αριθ. 866/2004 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 866/2004 τροποποιείται ως εξής:

1. Στο άρθρο 4, η παράγραφος 2 αντικαθίσταται από το ακόλουθο κείμενο:

«2. Τα εμπορεύματα που αναφέρονται στην παράγραφο 1 δεν υπόκεινται στην υποχρέωση έκδοσης τελωνειακής διασάφησης. Δεν υπόκεινται σε δασμούς ή επιβαρύνσεις ισοδυνάμου αποτελέσματος. Για να εξασφαλίζεται η αποτελεσματικότητα των ελέγχων, οι ποσότητες που διέρχονται από τη γραμμή καταχωρίζονται.»

2. Παρεμβάλλεται το ακόλουθο άρθρο 4α: 

«Άρθρο 4α

Προσωρινή εισαγωγή εμπορευμάτων

1.
Με εξαίρεση τα εμπορεύματα τα οποία υπόκεινται σε κτηνιατρικούς και φυτοϋγειονομικούς ελέγχους, τα ακόλουθα εμπορεύματα μπορούν να εισάγονται προσωρινώς από τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο:

(α)
προσωπικά είδη των ατόμων που διασχίζουν τη γραμμή, τα οποία λογικά απαιτούνται για το ταξίδι, και εμπορεύματα για αθλητικούς σκοπούς·

(β)
μεταφορικά μέσα·

(γ)
επαγγελματικός εξοπλισμός·

(δ)
εμπορεύματα που προορίζονται για επισκευή·

(ε)
εμπορεύματα που προορίζονται να εκτεθούν ή να χρησιμοποιηθούν κατά τη διάρκεια δημόσιας εκδήλωσης.

2.
Το χρονικό διάστημα για το οποίο εισάγονται τα εμπορεύματα που αναφέρονται στην παράγραφο 1 δεν μπορεί να υπερβεί τους έξι μήνες.
3.
Τα εμπορεύματα που αναφέρονται στην παράγραφο 1 δεν χρειάζεται να πληρούν τους όρους που προβλέπονται στο άρθρο 4 παράγραφος 1.

4.
Σε περίπτωση που, κατά την εκπνοή της περιόδου προσωρινής εισαγωγής που προβλέπεται στην παράγραφο 2, τα εμπορεύματα που αναφέρονται στην παράγραφο 1 δεν επιστραφούν στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο, υπόκεινται σε κατάσχεση από τις τελωνειακές αρχές της Κυπριακής Δημοκρατίας. 
5.
Για την προσωρινή εισαγωγή των εμπορευμάτων που αναφέρονται στα στοιχεία α) και β) της παραγράφου 1, τα άρθρα 229, 232, 579 και 581 του κανονισμού (EΟΚ) αριθ. 2454/93
 εφαρμόζονται κατ' αναλογία.


Για την προσωρινή εισαγωγή των εμπορευμάτων που αναφέρονται στα στοιχεία γ), δ) και ε) της παραγράφου 1 ακολουθείται η ακόλουθη διαδικασία:

(α)
Τα εμπορεύματα συνοδεύονται από τελωνειακή διασάφηση του προσώπου που τα εισάγει, στην οποία αναφέρεται ο σκοπός της προσωρινής εισαγωγής, και από παραστατικά, κατά περίπτωση, με τα οποία παρέχονται εύλογες αποδείξεις ότι τα εν λόγω εμπορεύματα εμπίπτουν σε μία από τις τρεις κατηγορίες που απαριθμούνται στα στοιχεία γ), δ) και ε) της παραγράφου 1. 

(β)
Τα εμπορεύματα καταχωρίζονται από τις τελωνειακές αρχές της Κυπριακής Δημοκρατίας ή από τις αρχές των Περιοχών των Κυρίαρχων Βάσεων όταν εισέρχονται ή εξέρχονται από τις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας ασκεί αποτελεσματικό έλεγχο ή τις αρχές των Περιοχών των Κυρίαρχων Βάσεων.
(γ)
Οι τελωνειακές αρχές της Κυπριακής Δημοκρατίας ή οι αρχές των Περιοχών των Κυρίαρχων Βάσεων μπορούν να θεωρήσουν ως προϋπόθεση για την προσωρινή εισαγωγή των εμπορευμάτων τη σύσταση εγγύησης ώστε να εξασφαλίζεται η πληρωμή ενδεχόμενων τελωνειακών ή φορολογικών οφειλών οι οποίες είναι δυνατό να γεννηθούν έναντι των εν λόγω εμπορευμάτων.
6.
Η Επιτροπή μπορεί να εκδίδει ειδικούς κανόνες εφαρμόζοντας τη διαδικασία που προβλέπεται στο άρθρο 4 παράγραφος 12.

3. Η παράγραφος 1 και η παράγραφος 2 του άρθρου 6 αντικαθίστανται από το ακόλουθο κείμενο: 
«1. Η οδηγία 69/169/EΟΚ του Συμβουλίου(*) και ο κανονισμός (EΟΚ) αριθ. 918/83 του Συμβουλίου δεν εφαρμόζονται, αλλά τα εμπορεύματα που περιέχονται στις προσωπικές αποσκευές των προσώπων που διασχίζουν τη γραμμή απαλλάσσονται του φόρου κύκλου εργασιών και του ειδικού φόρου κατανάλωσης υπό την προϋπόθεση ότι δεν έχουν εμπορικό χαρακτήρα και ότι η συνολική τους αξία δεν υπερβαίνει τα 260 ευρώ ανά άτομο.

2. Tα ποσοτικά όρια για απαλλαγή από τον φόρο κύκλου εργασιών και από τον ειδικό φόρο κατανάλωσης καθορίζονται σε 40 τσιγάρα και σε 1 λίτρο οινοπνευματωδών ποτών για προσωπική κατανάλωση.
(*) ΕΕ L 133 της 4.6.1969, σ. 6

4. Στο άρθρο 11 παράγραφος 4, η δεύτερη πρόταση αντικαθίσταται από το ακόλουθο κείμενο: 

«Σε περίπτωση άλλων επειγουσών καταστάσεων, ιδίως αυτών που οφείλονται σε παρατυπίες, στρεβλώσεις του εμπορίου ή απάτη, ή σε περίπτωση που προκύψουν άλλες εξαιρετικές περιστάσεις οι οποίες επιβάλλουν την ανάληψη άμεσης δράσης, η Επιτροπή δύναται, σε διαβούλευση με την Κυβέρνηση της Κυπριακής Δημοκρατίας, να εφαρμόζει αμέσως τα μέτρα που είναι απολύτως αναγκαία για την επανόρθωση της καταστάσεως.»
Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες […]


Για το Συμβούλιο


Ο Πρόεδρος


[…]
�	ΕΕ L 236 της 23.9.2003, σ. 955.


�	ΕΕ L 236 της 23.9.2003, σ. 940.


�	ΕΕ L 161 της 30.4.2004, σ. 128, διορθωμένη έκδοση στην ΕΕ L 206 της 9.6.2004, σ. 51, κανονισμός όπως τροποποιήθηκε τελευταία με τον κανονισμό (EΚ) αριθ. 1283/2005 Επιτροπής (ΕΕ L 203 της 4.8.2005, σ.8).


�	Κανονισμός (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ.1). Κανονισμός όπως τροποποιήθηκε τελευταία με τον κανονισμό (ΕΚ) αριθ. 883/2005 (ΕΕ L 148 της 11.6.2005, σ. 5).

